钦定古今图书集成/明伦汇编/宫闱典/第038卷 > 太宗李皇后
## 钦定古今图书集成/明伦汇编/宫闱典/第038卷 > 太宗李皇后

按《宋史后妃传》：“明德李皇后，潞州上党人，淄州刺史
处耘第二女。开宝中，太祖为太宗，聘为妃。既纳币，会
太祖崩，至太平兴国三年始入宫，年十九。雍熙元年
十二月，诏立为皇后。后性恭谨庄肃，抚育诸子及嫔
御甚厚。尝生皇子，不育。至道二年，封后嫡母吴氏为
卫国太夫人，后改封楚国，及封后母陈氏为韩国太”
夫人。太宗崩，真宗即位。至道三年四月，尊后为皇太
后，居西宫嘉庆殿。咸平二年，宰相请别建宫立名，从
之。四年，宫成，移居之，仍上宫名曰“万安。”景德元年崩，
年四十五。谥明德。权殡沙台。三年十月，祔葬永熙陵。
礼官请以懿德、明德同祔太宗庙室，以先后为次，从之。